b'\n_START_ARTICLE_\nOskar grof Christalnigg\n_START_SECTION_\nRodbina\n_START_PARAGRAPH_\nRodbina Christalniggov izvira vsaj iz 2. polovice 15. stoletja, ko je v pisnih virih prvi\xc4\x8d omenjen Georg Christalnigg, lastnik \xc5\xbeelezarne v dolini Kr\xc4\x8dice na Koro\xc5\xa1kem (nem. G\xc3\xb6rtschitztal). S trgovanjem z \xc5\xbeelezom in \xc5\xa1iritvijo rudarske dejavnosti po Koro\xc5\xa1kem in \xc5\xa0tajerskem je rodbina obogatela in bila povzdignjena v plemi\xc5\xa1ki stan. V 19. stoletju so bili Christalniggi lastniki ve\xc4\x8d gradov in posestev po vsem Koro\xc5\xa1kem, kakor tudi pala\xc4\x8d na Dunaju in v Celovcu.  Plemi\xc5\xa1ki predikat von und zu Gillitzstein ume\xc5\xa1\xc4\x8da geografski izvor rodbine na ozemlje dana\xc5\xa1nje koro\xc5\xa1ke ob\xc4\x8dine Svinec (nem. Eberstein), ob zahodnem vzno\xc5\xbeju Svin\xc5\xa1ke planine.\n_START_SECTION_\n\xc5\xbdivljenjepis\n_START_PARAGRAPH_\nOskar grof Christalnigg se je rodil leta 1862 na Dunaju v stari koro\xc5\xa1ki plemi\xc5\xa1ki rodbini Christalnigg von und zu Gillitzstein.  Podobno kot ostali njegovi mo\xc5\xa1ki predniki se je posvetil voja\xc5\xa1ki karieri in dosegel \xc4\x8din polkovnika v avstrijski vojski. Ob koncu 19. in za\xc4\x8detku 20. stoletja je bil poleg svojih dednih posesti na Koro\xc5\xa1kem lastnik ve\xc4\x8d gradov na Gori\xc5\xa1kem (Aj\xc5\xa1evica pri Novi Gorici) in \xc5\xa0tajerskem (Gorica/Eckenstein pri Velenju). Leta 1893 se je poro\xc4\x8dil z 10 let mlaj\xc5\xa1o Lucy Bellegarde, potomko francoske dru\xc5\xbeine. Imela sta le h\xc4\x8der Mario, ki je umrla pri \xc5\xa1tirih letih._NEWLINE_10. avgusta 1914, kmalu po izbruhu 1. svetovne vojne, je bila Christalniggova \xc5\xbeena Lucy, sicer odbornica Rde\xc4\x8dega kri\xc5\xbea, tragi\xc4\x8dno ustreljena, ko se je ob takratni meji med Avstro-Ogrsko in Kraljevino Italijo z avtomobilom peljala mimo stra\xc5\xbeni\xc5\xa1ke cestne zapore. Spominsko obele\xc5\xbeje na tragi\xc4\x8dni dogodek \xc5\xa1e danes stoji pri Srpenici.  _NEWLINE_Grof Christalnigg je 1. svetovno vojno prebil s slu\xc5\xbeenjem v avstrijski vojski. Leta 1917 se je ponovno poro\xc4\x8dil , tokrat s plemkinjo Mario Herminio Karolo zur Lippe Weissenfeld. Tudi v tem zakonu ni imel otrok. Po razpadu Avstro-Ogrske in za Slovence neuspe\xc5\xa1nem izzidu koro\xc5\xa1kega plebiscita se je umaknil na svoj rodbinski dvorec Svinec (Eberstein), kjer je \xc5\xbeivel vse do smrti 27. marca 1934. Dvorec Svinec je ostal v posesti rodbine Christalnigg do leta 1939, ko so ga nacionalizirale takratne nacisti\xc4\x8dne avstrijske oblasti.\n_START_SECTION_\nSodelovanje v slovenskem narodnem preporodu\n_START_PARAGRAPH_\nChristalniggova sta bila med okoli\xc5\xa1kimi Slovenci priljubljena in znana po prirejanju dru\xc5\xbeabnih dogodkov z glasbo in plesom na svojem dvorcu v Aj\xc5\xa1evici. V \xc4\x8dasu \xc5\xbeivahnih narodnostnih bojev v Avstro-Ogrski monarhiji ob koncu 19. stoletja se je grof Oskar ve\xc4\x8dkrat javno izpostavil kot slovenski rodoljub in sodeloval med drugim pri ustanavljanju slovenskih ljudskih \xc5\xa1ol na ozemlju slovenske Koro\xc5\xa1ke. Tako denimo poro\xc4\x8da \xc4\x8dasnik Slovenski Gospodar z dne 29.10.1896,  da je grof Christalnigg v dru\xc5\xbebi dr. Ivana Tav\xc4\x8darja, Vekoslava Legata in ostalih osebnosti takratnega slovenskega kulturno-politi\xc4\x8dnega \xc5\xbeivljenja prisostvoval otvoritvi ljudske \xc5\xa1ole v \xc5\xa0t. Rupertu pri Velikovcu in tam\xc2\xa0\xc2\xbbnazdravil slovenski edinosti\xc2\xab. Grof Christalnigg je bil tudi \xc4\x8dlan Slovenske Matice za mesto Gorico, kar je razvidno iz letopisov omenjenega dru\xc5\xa1tva _NEWLINE_Dolgoletni ljubljanski \xc5\xbeupan, voditelj Narodno napredne stranke in eden najvidnej\xc5\xa1ih predstavnikov slovenskega politi\xc4\x8dnega \xc5\xbeivljenja tistega \xc4\x8dasa, Ivan Hribar, je \xc5\xbeelel grofa Christalnigga - kot izpri\xc4\x8danega rodoljuba z odli\xc4\x8dnimi zvezami v visoki dru\xc5\xbebi habsbur\xc5\xa1ke monarhije - predlagati na mesto posebnega ministra rojaka , odgovornega za vsa vpra\xc5\xa1anja povezana z Ju\xc5\xbenimi Slovani na ozemlju Avstro-Ogrske. Hribar v svoji knjigi Moji Spomini pi\xc5\xa1e o grofu Christalniggu takole:_NEWLINE_Malokomu izmed Slovencev bo znano, da imamo \xc5\xa1e zgodovinsko plemstvo, ki sega nazaj v ono dobo, ko so koro\xc5\xa1ki vojvode na Gosposvetskem polju prisegali narodu v slovenskem jeziku. Ena sama rodbina je to sicer, pa zato tem znamenitej\xc5\xa1a: rodbina grofov Christalniggov (Kristalnikov). Ve\xc4\x8d veleposestev je na Koro\xc5\xa1kem v njihovih rokah, izmed katerih je najpoglavitnej\xc5\xa1e: fildeikomisna gra\xc5\xa1\xc4\x8dina Svinec. Majoratni gospod je Oskar grof Christalnigg, ki \xc5\xbeivi \xc5\xa1e dandanes. _NEWLINE_Hribar v isti knjigi navaja tudi pismo grofa Christalnigga, ki mu ga je bil grof pisal 23. decembra 1896. Grof Christalnigg v omenjenem pismu med drugim zapi\xc5\xa1e takole: _NEWLINE_Kot rodoljub moram se pravo za pravo tola\xc5\xbeiti, kadar premi\xc5\xa1ljujem, da imajo Slovenci na \xc4\x8delu takih izvrstnih pravih slovenskih voditeljev, kateri umevajo slavno, sveto in prelepo narodno idejo. \xc5\xbde v tem imamo poro\xc5\xa1tvo za zmago v bodo\xc4\x8dnosti\xe2\x80\xa6Bo\xc5\xbejo pomo\xc4\x8djo ne bodem nobene prilike zamujal z Vami se shajati ali pa Vas prositi mene z nasvetom v na\xc5\xa1i borbi za narodni blagor podpirati. Zelo me je razveselila obljuba, da bodem mogel Vas v svoji hi\xc5\xa1i na Koro\xc5\xa1kem sprejeti. Va\xc5\xa1 obisk bode me gotovo \xc5\xa1e bolj navdu\xc5\xa1eval v delavnosti za blagor na\xc5\xa1ih tu\xc5\xbenih, koro\xc5\xa1kih Slovencev, katerih kri tudi v meni te\xc4\x8de, kar je moj opravi\xc4\x8deni ponos. Bog daj, da bi se kmalu \xc5\xa1e drugi koro\xc5\xa1ki Slovenci zavedali ter se \xc4\x8dutili brati Vam ene premile majke._NEWLINE_Z vsem spo\xc5\xa1tovanjem Vam ostajam Va\xc5\xa1 popolnoma vdani_NEWLINE_Grof Oskar Christalnigg'